text: As II chevaliers anuia
   Que nule nouvele n'ooient
   De celui k'atendu avoient.
   Dens lieues en la nuit, ou plus.
   Fu ilueques d'aus atendus ;
   Et, quant li doi chevalier virent
   Que ne venroit pas, Durbant dirent
   Que il les joiaus retenist,
   Et que la besoigne en feïst
   Si com il i apartenoit.
   Et Durbans dist qu'il le feroit,
   Mais que ce seroit par maniere
   Qu'il reporteroient arriere
   Le don k'aporté li avoient,
   PageV02P099
   Ne pas iluec ne le lairoient ;
   Car ne set s'il vorra entendre
   À ce qu'il vueille le don prendre.
   "De ce ne sai pas verité,
   Pour ce ne me vient pas en gré
   Que li dons devers moi demeure ;
   Mais je vous ferai savoir l'eure
   Qu'il sera revenus ici."
   Et cil l'otrierent ainsi.
  